Grenen, Råbjerg Mile, Fårup Sommerland og Nordsøen Oceanarium. De populære nordjyske attraktioner er i dén grad med til at lokke turisterne til Danmark. Og dét er noget, der klinger kroner i kassen. Samlet set var der 16,5 millioner overnatninger på danske hoteller, feriecentre, campingpladser, vandrerhjem og lystbådehavne i første halvår af 2023. Det er det højeste samlede antal overnatninger fra januar til juni nogensinde. - Det er ret vildt. For sidste år var rekord, så det er en rekord oven på en rekord! Det er fantastisk fedt og godt at få i kassen, når man har haft en regnfuld juli, hvor vi ellers typisk har de fleste overnatninger, siger Tonny Skovsted Thorup, der er administrerende direktør hos Destination Nord. Her er Frederikshavn, Brønderslev, Læsø og Aalborg Kommuner gået sammen i et fælles destinationsselskab, der har til opgave udvikle og markedsføre kommunernes tilbud over for turisterne. Udenlandske turister trækker mest Sammenlignet med samme periode sidste år har tallet steget med 1,1 millioner. Og det kan vi takke de udenlandske turister for – her steg deres antal overnatninger med en million og endte på 5,7 millioner. Jylland og Fyn alene stod for 8,8 millioner overnatninger – en stigning på 200.000 i forhold til sidste år. Det viser spritnye tal fra Danmark Statistik, der blev offentliggjort fredag. Oppe mod et stærkt 2022 Det er især hotellerne, der har formået at lokke flere gæster til. Det mærker man også hos Scandic The Reef i Frederikshavn. - Vi har haft flere overnatninger i år end sidste år. Især de første fire måneder var rigtig gode, før vi begyndte at se en afmatning i maj og juni, siger hoteldirektør Marianne Bredevang. I forvejen var Scandic The Reef i hård konkurrence med sig selv, for 2022 var et stærkt år med populære arrangementer som VM i kvindeishockey, Challenger Tour i golf og fodboldklubben Fortuna Hjørrings Champions League, der alle gav mange overnattende gæster. De danske hoteller havde tilsammen 8,5 millioner overnatninger i første halvdel af 2023 – det er 800.000 flere end året før. Tallene for Jylland og Fyn var steget fra 3,2 millioner til 5,2 millioner på bare ét år. Vejen til succes Fordi kursfaldet på den svenske krone har været hård for turistbranchen, så bliver der arbejdet ekstra hårdt for at fastholde gæsterne på anden vis. - Vi arbejder tæt sammen med Destination Nord og sørger samtidig for at udvikle vores egen forretning og her finde nye kundesegmenter. For det er blevet ekstremt dyrt for svenskerne og nordmændene at tage på ferie i Danmark, og derfor skal der mere til, siger Marianne Bredevang, der dog ikke vil røbe hotellets markedsføringsstrategi. Se fremad Med sådan en kanon sæson det første halve år, er der delte meninger om, hvorvidt rekorden kan slås igen til næste år. Flaget er hejst med positive tanker omkring 2024 hos Destination Nord. - Jeg tænker faktisk godt, at vi kan sætte ny rekord næste år. Der er noget momentum over det. Vi arbejder ud fra det princip, at når bilen er oppe i høj fart, er der større mulighed for at holde den kørende, siger Tonny Skovsted Thorup. Dén tror hoteldirektøren hos Scandic The Reef dog ikke på. - Jeg tror ikke, vi kan slå rekorden igen næste år. Det dårlige vejr denne sommer har givet nogle ridser i lakken, for nu føler turisterne ikke, det er ”sikkert” at holde ferie i Danmark. De bliver skræmt væk og vælger den sikre løsning til næste år – for eksempel en forlænget weekend til Malaga, siger hun – og tilføjer: - Sidste gang, vi havde 25 grader i Danmark var den 16. juli! Hun har dog allerede en plan klar i forsøget på at modbevise teorien om, at turisterne bliver væk til næste år: - Det er vigtigt for os at få skabt en destination med spændende begivenheder, der dækker hele året, og som ikke er vejrbestemt, siger hun.

Opsummering:
Siden sidste år er antallet af overnatninger steget med mere end én million for samme periode. Især hotellerne er populære hos turisterne.